Polisie steel glo brandstof(Foto: SAPD/Facebook) Twee polisiekonstabels het Dinsdag in Palm Ridge se gespesialiseerde handelsmisdaadhof in Gauteng verskyn op aanklagte dat hulle vroeër vanjaar brandstof gesteel het. Konst. Nala Bonginkosi en konst. Paile Davies word daarvan beskuldig dat hulle op 25 Mei ’n bakkie wat ’n tenkwa met 2 750 liter diesel gesleep het, langs die R59 afgtrek het. Volgens kapt. Lloyd Ramovha, woordvoerder vir die Valke, het die konstabels die bestuurder versoek om ’n bewys van aankope aan hulle te verskaf, asook ’n permit om vlambare goedere te vervoer of te besit. Toe die bestuurder dit nie dadelik kon verskaf nie, is die tenkwa na die Brackendowns-polisiestasie gesleep. Die bestuurder is in hegtenis geneem en twee dae later, op 27 Mei, deur die hof vrygelaat. Met sy terugkeer na die polisiestasie was die tenkwa na bewering byna leeg, met slegs sowat 1 000 liter diesel in. Die saak is by dieselfde polisiestasie aangemeld en deur die Valke ondersoek. Die konstabels is gevolglik gedagvaar om op aanklagte van diefstal en korrupsie in die hof te verskyn. Die saak is nou tot 16 November uitgestel sodat verdere ondersoek gedoen kan word.